b'\n_START_ARTICLE_\nBiofilm\n_START_PARAGRAPH_\nBiofilm je skupek mikroorganizmov in njihovih zunajceli\xc4\x8dnih produktov kot vezni \xc4\x8dlen, ki so obi\xc4\x8dajno pritrjeni na biogeno ali abiogeno podlago._NEWLINE_Ve\xc4\x8dina mikroorganizmov v naravi ima dva na\xc4\x8dina rasti, rast v planktonski obliki in rast v obliki biofilma. Slednja je predlagana kot prevladujo\xc4\x8d na\xc4\x8din \xc5\xbeivljenje mikroorganizmov v naravi. Kompleksne bakterijske zdru\xc5\xbebe so tiste, ki so odgovorne za biogeokemi\xc4\x8dne cikle, ki vzdr\xc5\xbeujejo celotno biosfero. \xc5\xa0ele pojav novej\xc5\xa1ih metod, tehnik, ki omogo\xc4\x8dajo natan\xc4\x8dnej\xc5\xa1e in neinvazivno opazovanje in vrednotenje, je omogo\xc4\x8dil jasnej\xc5\xa1i vpogled v kompleksnost in lastnosti biofilmov. Tako je mogo\xc4\x8de opazovati bakterijske zdru\xc5\xbebe v samih habitatih, kjer biofilmi delujejo kot kooperativna celota kompleksne narave.\n_START_SECTION_\nBiofilmi v industriji\n_START_PARAGRAPH_\nVeliko raziskav je usmerjenih v preu\xc4\x8devanje pomena bakterijskih biofilmov, saj v industrijskih procesih predstavljajo velik problem. Te\xc5\xbeave se ka\xc5\xbeejo v mehani\xc4\x8dnih ovirah, slab\xc5\xa1em prevajanju toplote, biolo\xc5\xa1kem obremenjevanju kovinskih delov opreme in delov iz umetne snovi z mikroorganizmi, kar pomeni posebej v \xc5\xbeivilski industriji kontaminacije \xc5\xbeivil z mikroorganizmi._NEWLINE_V industrijskem okolju na videz gladke povr\xc5\xa1ine kovinskih in drugih delov (cevovodi, stroji, orodje,...) predstavljajo dobro podlago za razmno\xc5\xbeevanje najrazli\xc4\x8dnej\xc5\xa1ih mikroorganizmov. Zaradi biofilmov pride tudi do zmanj\xc5\xa1anja pretokov medijev skozi cevovode (1,5 mm debel sloj biofilma zni\xc5\xbea pretoke tudi do 42%)._NEWLINE_Samo 1 mm debel sloj biofilma na cevovodih je enakovreden debelini 5 mm karbonatnih oblog. V praksi se po navadi oba negativna u\xc4\x8dinka - nalaganje mineralnih oblog in tvorba biofilma zelo dobro dopolnjujeta, saj mikroorganizmi v svoje strukture vgrajujejo tudi trdne sedimente in izlo\xc4\x8dajo mo\xc4\x8dno korozivne produkte.\n_START_SECTION_\nPrepre\xc4\x8devanje nastajanja biofilmov\n_START_PARAGRAPH_\nNastanek biofilmov lahko prepre\xc4\x8dimo z uporabo naprave, ki s pomo\xc4\x8djo elektri\xc4\x8dnega toka iz vode posrkajo velik del elektronov, kar uni\xc4\x8di mikroorganizme. Prednost takega sistema prepre\xc4\x8devanja nastajanja biofilmov je, da gre za reduktivno-oksidativni proces, ki povzro\xc4\x8di razpad membrane mikroorganizmov in ti proti sistemu ne morejo razviti odpornosti.\n_START_SECTION_\nBiofilmi v medicini\n_START_PARAGRAPH_\nMedicinski plasti\xc4\x8dni, gumijasti in kovinski materiali se uporabljajo za izdelavo razli\xc4\x8dnih medicinskih predmetov in protez. Veliko bakterijskih infekcij nastane zaradi bakterijske poselitve teh predmetov. Povzro\xc4\x8da jih ve\xc4\x8d bakterij naenkrat, vendar so prevladujo\xc4\x8de bakterije tiste, ki uspevajo na ko\xc5\xbei, v \xc4\x8drevesju in obi\xc4\x8dajne bakterije iz okolja, ki ve\xc4\x8dinoma povzro\xc4\x8dajo bolezni le pri osebah z okvarjenim imunskih sistemom. Soroden problem so zobne obloge.'